آوروپا‌دان آمریکانین ایران تحریم‌لرینه بیرگه اعتراض
آوروپا بیرلیگی، اینگیلتره، آلمانیا و فرانسا، ائتدیک‌لری بیرگه آچیقلامادا، آمریکانین ایرانا تکرار تحریم ایجرا ائتمک قراریندان درین اوزونتو دویدوق‌لارینی آچیقلاییب.
آوروپا بیرلیگی-نین خاریجی علاقه‌لر و امنیت سیاستی عالی نماینده‌سی فدریک موگرینی، فرانسا خاریجی ایشلر ناظیری ژان-ایو لی دریان، اینگیلتره خاریجی ایشلر ناظیری جرمی هانت، آلمانیا خاریجی ایشلر ناظیری هایکو ماس و سؤزقونوسو اوچ اؤلکه‌نین ساوونما ناظیرلری آمریکانین 2015 نوکلئر آنلاشما‌سی چرچیوه‌سینده قال‌دیریلان بوتون ایران تحریم‌لرینی یئنی‌دن تطبیقی قراری حاقیندا بیرگه بیانات وئریب.
آچیقلامادا، "آمریکانین ایرانا یئنی تحریم تطبیق ائتمک قرارین‌دان درین تأسف حیسی کئچیریریک". ایفاده‌سینه یئر وئریلیب.
ایران نوکلئر سازیشی‌نین قلوبال نوکلئر سیلاح‌لاردان تمیزلنمه ایشلری‌نین اساسینی تشکیل ائتدیگی‌نین وورغولاندیغی آچیقلامادا، آنلاشما‌نین آوروپانین، بؤلگه'سل و بوتون دونیانین امنیتی اوچون کیلید اهمیته مالیک اولدوغو قئید ائدیلدی.
آچیقلامادا، ایران نوکلئر سازیشی‌نین فونکسیونل اولدوغو و مقصدینه چاتدیغی بیلدیررکن، بین الخالق آتوم انرژی‌سی آژانسی‌نین (IAEA) 12 فرق‌لی راپوردا ایرانین آنلاشما مسئولیتلرینی یئرینه یئتیردیگینی آچیقلادیغی خاطیرلادیلیب.
ایرانین نوکلئر مسئولیت‌لرینی یئرینه یئتیرمه‌یه داوام ائتمه‌سی‌نین اساس گؤزلنتی اولدوغو ایفاده ائدیلن آچیقلامادا، نوکلئر آنلاشما‌نین ایرانا قارشی تحریم‌لرین قالدیریلماسینی دا نظرده توتدوغو خاطیرلادیلیب.
آچیقلامادا، "طرف‌لر آوروپا بیرلیگی حقوقونا اویغون بیر شکیلده ایران ایله قانونی یول‌لاردان تیجارت آپاران آوروپا‌لی ایقتیصادی آکتورلاری قورویا‌جاق." ایفاده‌سی ایستیفاده ائدیلدی.
ایران نوکلئر راضیلاشماسینا طرف اؤلکه‌لرین ایران ایله مالیه کانال‌لاری آچیق ساخلاماق مسئله‌سینده قرارلی اولدوغو وورغولانان آچیقلامادا، ایران ایله طبیعی گاز و نفت ایخراجی‌نین دا داوام ائتدیریله'جگی بیلدیریلیب. آچیقلامادا، بو چرچیوه‌ده روسیا و چین ده داخیل اولماقلا ایران نوکلئر آنلاشما‌سینی دستکله‌ین اؤلکه‌لرله بیرگه ایشلرین داوام ائتدیگی بیلدیریلیب.
سون هفته‌لرده خصوصیله آمریکا تحریم‌لارینی آرا‌دان قالدیرماغی هدفله‌ین یئنی بیر تیجارت مکانیزم اوزرینده چالیشمالارین آرتدیغی بیل‌دیریلن آچیقلامادا، بو موناسیبتله ایران ایله تیجارت ائتمک ایسته‌ین آوروپا شیرکت‌لرینه ایمکان یاراداجاغی وورغولانیب. آچیقلامادا، "بو ایشلری سونا چات‌دیرماق مسئله‌سینده سون درجه قرارلیییق." ایفاده‌سینه یئر وئریلیب.
آمریکا رهبرلیگی، 2015 نوکلئر آنلاشما‌سی چرچیوه‌سینده قال‌دیریلان بوتون ایران تحریم‌لری‌نین یئنی‌دن حیاتا کئچیریله'جگینی بیلدیرمیشدی.
آمریکا خاریجی ایشلر ناظیری مایک پومپئو و خزینه ناظیری استیون منوچین، ایران تحریم‌لری‌نین، 5 نوامبردان اعتباراً یئنی‌دن تطبیق ائدیلمه‌یه باشلاناجاغینی بیلدیرمیش، استیون منوشین اؤلکه‌لرینه هئچ بیر سربست‌لیک تانینمایاجاغینی قئید ائتمیشدی.
